西南政務委員會

西南政務委員會，全稱國民政府西南政務委員會，係中華民國時兩粵元老將官等成立嘅一個行政機構，同埋同時期成立嘅國民黨中央執監委員會西南執行部，孖埋叫作西南兩機關。1931年由於蔣介石喺南京湯山扣押咗時任立法院院長胡漢民，5月份反蔣派喺廣州召開中央執監委員非常會議，商議另立政府，喺12月尾到1932年元旦相繼成立咗西南兩機關，形成咗兩廣半獨立嘅局面。兩邊一路對峙嘅局面，維持咗大概4年倒，到咗1936年5月胡漢民喺廣州突然腦溢血過身後，蔣介石政府就即刻進逼兩粵半獨立政府，兩廣事變粵軍中海空軍幾個將官相繼倒去蔣介石度，到7月13號南京國民黨二中全會決議，撤咗西南兩機關同埋一、四集團軍嘅番號。同一日，國民政府軍事委員會命令埋陳濟棠免去本兼各職，派咗余漢謀接管粵局，由渠做第四路軍總司令兼第一軍軍長，兩粵對峙南京局面就咁瓦解埋。

組成 
政委會秘書長陳融，委員有大概20、30人倒，主要人士有：
 胡漢民：蕭佛成、鄧澤如、鄒魯、唐紹儀、林雲陔、劉紀文、劉盧隱、李蟠、詹菊似、羅翼群、李曉生、鄧青陽、黃季陸等；
 陳濟棠：陳濟棠、林翼中、區芳浦等；
 新桂系：李宗仁、白崇禧、黃旭初、李任仁、張任民、馬君武、麥煥章等。
 初成立嗰陣仲有太子派：伍朝樞、傅秉常、吳尚鷹等，後尾孫科走佬南京投蔣，太子派跟著走埋佬。

遺址 
廣州市東山區均益路門牌17號嘅勵廬，位處東山歷史別墅區，原本係舊日嘅國民黨西南執行部組織組公寓。

廣州政治史
廣東政治史
廣西政治史